**Povabilo k sodelovanju študentov na projekt »Študentski Inovativni projekti za družbeno korist 2016 – 2018«**

Fakulteta za kmetijstvo in biosistemske vede Univerze v Mariboru in Društvo prijateljev botaničnega vrta Univerze v Mariboru je v okviru javnega razpisa Študenstki inovativni projekti za družbeno korist 2016 - 2018 prijavila projekt **»Digitalno in igrivo mimo skalnjaka v pinetum Botaničnega vrta UM«**

**Trajanje projekta**: trije meseci (največ 40 ur na mesec in največ osem ur dnevno za udeležene študente)

**Kratka vsebina**: Nedvoumno je botanični vrt inovativno učno okolje, ki omogoča izkustveno in spoznavno učenje zunaj običajnega učnega prostora, v naravi. Pri pouku v botaničnem vrtu se krepi družbena odgovornost, na praktičnih primerih je lahko predstavljena povezanost in soodvisnost organizmov v naravi ter pomen biološke pestrosti, problematika genske erozije, ohranjanje avtohtonih sort v pridelavi, itd. Prav tako ne moremo mimo dejstva, da postaja informacijsko komunikacijska tehnologija (IKT) vse pomembnejša v vzgojno-izobraževalnem procesu. Zaradi navedenega smo s partnerjem, Društvom prijateljev Botaničnega vrta UM, ki si prizadeva vključiti IKT v izobraževalne dejavnosti vrta, v projektu "Digitalizacija in igrifikacija Botaničnega vrta UM za otroke in mladino" že sodelovali. Pri tem so študenti različnih študijskih področij (iz FKBV in Filozofske fakultete) in stopenj študija, pod pedagoškim mentorstvom in v tesnem sodelovanju s strokovno sodelavko, oblikovali interdisciplinarne – botanične, etnolingvistične in etnobotanične vsebine za tri sklope v botaničnem vrtu: Sistematsko polje, Zbirka zelišč in Uporabni sadno-zelenjavni vrt.

Delo želimo nadaljevati in v predlaganem projektu digitalizrati in igrificirati še dva od sklopov Botaničnega vrta UM: Skalnjak in Pinetum (zbirka iglavcev). Sklopa sta za šolajočo se mladino in obiskovalce botaničnega vrta še posebej zanimiva.

Edinstvenost skalnjaka je v tem, da grajen na različnih kamninah predstavlja različna, za Slovenijo specifična rastišča: na apnencu rastejo kalcifilne, na granodioritu acidofilne rastline, na serpentinitu pa serpentinofiti – rastline z izrazitimi spremembami (serpentinomorfozami). Na apnenčasti podlagi je prikazano še melišče in kraška dolina z značilnimi rastlinskimi vrstami.

V Pinetumu so predstavniki vseh družin golosemenk, tako evropskih, kot eksot iz ostalih kontinentov. Mamutova drevesa in drugi eksotični iglavci stari več kot 120 let predstavljajo tudi povod za oblikovanje Botaničnega vrta UM, katerega pinetum je registriran kot kulturna dediščina Slovenije. V opisanih sklopih rastejo tako živi fosili, endemiti, kot tudi ogrožene vrste.

Poleg navedenih posebnosti, zanimivosti in botaničnih opisov rastlinskih vrst, bomo v predlaganem projektu opisali še nastanek in lastnosti različnih prsti, poudarili uporabnost rastlin, kot zelišč (dišavnic in zdravilnih rastlin), okrasnih rastlin, biogoriv in gradbenega materiala. Vsebine bomo etnolingvistično in etnobotanično analizirali ter prevedli v angleški in nemški jezik. Oblikovana e-učna gradiva s kvizi bodo uporabnikom na voljo na spletu, dostop do vsebin na prenosnih napravah pa bodo omogočale v vrtu nameščene QR kode.

**K sodelovanju vabimo**:

- 1 študenta/študentko študijskega programa Ekološko kmetijstvo,

- 1 študenta/študentko študijskega programa Agronomija – okrasne rastline, zelenjava in poljščine (opravljen izpit pri predmetu Pridelovanje zelišč),

- 1 študenta/študentko študijskega programa Agrikultura in okolje,

- 1 študenta/študentko študijskega programa Kmetijstvo (2. stopnja).

Sodelujoči(a) študent(ka) mora biti v času izvajanja projekta vpisan(a) v študijski program ter ne sme biti v delovnem razmerju, samozaposlen(a), prijavljen(a) na Zavodu RS za zaposlovanje v evidenci brezposelnih oseb ali samostojni podjetnik.

Če bo prijavljenih več študentov/študentk od razpisanega števila mest, bomo opravili izbor kandidatov glede na osebni razgovor z njimi.

## Vaše prijave z zadevo »Prijava na projekt ŠIPK 2018, FKBV« z navedbo kontaktnih podatkov (ime in priimek, telefonska številka), letnik in študijski program pošljite na naslov silva.grobelnik@um.si do vključno 7. 6. 2018.

**Podrobnejša predstavitev predlaganega projekta bo v torek 5. 6. 2018 ob 7.45 v predavalnici 4.**